《田家谣》
宋代·宋自逊

清溪绕山流，茅屋瞰溪住。
山田虽不多，荒年亦禾黍。
有园不栽花，但种桑与苧。
有儿只为农，不士不商旅。
老翁雪满头，煮茗相劳抚。
问我从何来，今将去何所。
日月如飞梭，人生几寒暑。
浮名底须求，求之亦何补，
我见贪名人，名成隔千古。
微利不足营，营之徒自苦。
我见嗜利人，甘作守钱虏。
青山冢累累，今古一抔土。
勉我勤归鞯，风雪岁云暮。
因作田家谣，备述老翁语。

作者简介：［约公元一二oo年前后在世］字谦父，号壶山，南昌人。生卒年均不详，约宋宁宗庆元末前后在世。文笔高绝，当代名流皆敬爱之。与戴复古尤有交谊。他的词集名渔樵笛谱，《花庵词选》行于世。